b'\n_START_ARTICLE_\nCetatea F\xc4\x83g\xc4\x83ra\xc8\x99ului\n_START_SECTION_\nIstorie\n_START_PARAGRAPH_\nConstruc\xc8\x9bia cet\xc4\x83\xc8\x9bii a \xc3\xaenceput \xc3\xaen 1310, pe locul unei mai vechi fortifica\xc8\x9bii de p\xc4\x83m\xc3\xa2nt \xc8\x99i lemn din secolul al XII-lea. Scopul construirii cet\xc4\x83\xc8\x9bii era eminamente strategic, mai precis pentru ap\xc4\x83rarea sud-estului Transilvaniei de incursiunile t\xc4\x83tarilor \xc8\x99i otomanilor._NEWLINE_\xc3\x8en 1526, devenit voievod al Transilvaniei, \xc8\x98tefan Mailat, fiu al unui boier din regiune, a intrat \xc3\xaen posesia F\xc4\x83g\xc4\x83ra\xc8\x99ului \xc8\x99i a domeniilor din jur \xc8\x99i a pornit lucr\xc4\x83rile de transformare a cet\xc4\x83\xc8\x9bii \xc3\xaentr-o adev\xc4\x83rat\xc4\x83 cetate \xc3\xaent\xc4\x83rit\xc4\x83. Zidurile de ap\xc4\x83rare au fost dublate \xc3\xaen grosime pornind din interior. Noi spa\xc8\x9bii au fost amenajate \xc3\xaen \xc3\xaenc\xc4\x83peri \xc8\x99i s\xc4\x83li boltite. \xc3\x8en 1541, otomanii condu\xc8\x99i de Mustafa Pa\xc8\x99a au atacat fort\xc4\x83rea\xc8\x9ba. Mailat a c\xc4\x83zut \xc3\xaen curs\xc4\x83 \xc8\x99i a fost \xc8\x9binut prizonier \xc3\xaen \xc3\xaenchisoarea din Cetatea celor \xc8\x98apte Turnuri (Edikule), la Constantinopol, unde a murit 10 ani mai t\xc3\xa2rziu._NEWLINE_\xc3\x8en 1599, Mihai Viteazul, a ocupat cetatea, a d\xc4\x83ruit-o so\xc8\x9biei sale, Doamna Stanca, \xc3\xaempreun\xc4\x83 cu domeniul, \xc8\x99i, devenind principe al Transilvaniei, \xc8\x99i-a ad\xc4\x83postit aici familia \xc8\x99i tezaurul domnesc, c\xc3\xa2\xc8\x9biva ani mai t\xc3\xa2rziu._NEWLINE_ _NEWLINE_\xc3\x8en 1617, au fost \xc3\xaen\xc4\x83l\xc8\x9bate ultimele dou\xc4\x83 nivele ale turnului de sud-vest (donjon), cunoscut \xc8\x99i sub denumirea de Turnul Ro\xc8\x99u, care are cinci nivele._NEWLINE_\xc3\x8en cursul secolului al XVII-lea, cu scurte \xc3\xaentreruperi, F\xc4\x83g\xc4\x83ra\xc8\x99ul a fost o adev\xc4\x83rat\xc4\x83 capital\xc4\x83 a principatului Transilvania, cetatea devenind re\xc8\x99edin\xc8\x9b\xc4\x83 a principilor Transilvaniei. Dieta transilv\xc4\x83nean\xc4\x83 s-a reunit aici \xc3\xaen 11 r\xc3\xa2nduri._NEWLINE_\xc3\x8en 1630 \xc8\x99an\xc8\x9bul de ap\xc4\x83rare care \xc3\xaenconjoar\xc4\x83 cetatea a fost l\xc4\x83rgit \xc8\x99i legat printr-un canal secret de r\xc3\xa2ul Olt. Un pod rabatabil a fost instalat la intrare. Mai t\xc3\xa2rziu, pivni\xc8\x9bele au fost reamenajate \xc3\xaen temni\xc8\x9be unde erau \xc3\xaenchi\xc8\x99i iobagii care se revoltau._NEWLINE_\xc3\x8en anul 1657 principesa-consoart\xc4\x83 Zsuzsanna Lor\xc3\xa1ntffy (so\xc8\x9bia principelui Gheorghe R\xc3\xa1k\xc3\xb3czi I), st\xc4\x83p\xc3\xa2n\xc4\x83 a Cet\xc4\x83\xc8\x9bii F\xc4\x83g\xc4\x83ra\xc8\x99ului, a \xc3\xaenfiin\xc8\x9bat prima \xc8\x99coal\xc4\x83 (de nivel mediu) cu limb\xc4\x83 de predare rom\xc3\xa2n\xc4\x83, la F\xc4\x83g\xc4\x83ra\xc8\x99, care a func\xc8\x9bionat sub patronajul principesei._NEWLINE_Dup\xc4\x83 trecerea Transilvaniei \xc3\xaen st\xc4\x83p\xc3\xa2nirea habsburgic\xc4\x83, \xc3\xaen 1696, Cetatea F\xc4\x83g\xc4\x83ra\xc8\x99ului a fost preluat\xc4\x83 de austrieci \xc8\x99i a devenit cazarm\xc4\x83, \xc3\xaencep\xc3\xa2nd din 1699, \xc8\x99i \xc3\xaenchisoare militar\xc4\x83. _NEWLINE_\xc3\x8en 1721 F\xc4\x83g\xc4\x83ra\xc8\x99ul a devenit sediu al Episcopiei Rom\xc3\xa2ne Unite cu Roma (greco-catolic\xc4\x83), re\xc8\x99edin\xc8\x9ba episcopului fiind la etajul \xc3\xaent\xc3\xa2i al aripii de sud a castelului. \xc3\x8ens\xc4\x83 episcopul Ioan Giurgiu Patachi a preferat s\xc4\x83 locuiasc\xc4\x83 la Castelul Brukenthal de la S\xc3\xa2mb\xc4\x83ta de Jos, iar Inocen\xc8\x9biu Micu-Klein \xc8\x99i-a mutat re\xc8\x99edin\xc8\x9ba episcopal\xc4\x83, printr-un schimb de propriet\xc4\x83\xc8\x9bi, de la F\xc4\x83g\xc4\x83ra\xc8\x99 la Blaj, \xc3\xaen 1737. _NEWLINE_Nicolae Iorga a vizitat cetatea \xc3\xaen anul 1903 \xc8\x99i a g\xc4\x83sit-o aproape de ruin\xc4\x83._NEWLINE_\xc3\x8entre 1948 \xc8\x99i 1960 cetatea a servit de \xc3\xaenchisoare pentru oponen\xc8\x9bii sistemului comunist din \xc8\x9aara F\xc4\x83g\xc4\x83ra\xc8\x99ului, de\xc8\x9binu\xc8\x9bi politici, F\xc4\x83g\xc4\x83ra\xc8\x99ul devenind una din \xc3\xaenchisorile din sistemul Gulagului rom\xc3\xa2nesc._NEWLINE_\xc3\x8en anii care au urmat (1965-1977) au fost f\xc4\x83cute lucr\xc4\x83ri de repara\xc8\x9bii, restaurare \xc8\x99i conservare.\n_START_SECTION_\nTurism\n_START_PARAGRAPH_\n\xc3\x8en prezent, cetatea ad\xc4\x83poste\xc8\x99te Muzeul \xc8\x9a\xc4\x83rii F\xc4\x83g\xc4\x83ra\xc8\x99ului \xe2\x80\x9eValer Literat\xe2\x80\x9d, precum \xc8\x99i Biblioteca Municipal\xc4\x83.'